
Új eljárási módok a szimulált hűtési eljárás eredményének javítására

A rúdszabási feladat során különböző hosszúságú rendeléseket kell a lehető leghatékonyabban levágni a rendelkezésre álló készletelemekből. A megoldás szempontjából a rendeléselemeknek csak a hosszúsága érdekes. Az optimális megoldás eléréséhez meg kell találnunk azokat a rendeléselem-készletelem csoportokat, és ezek sorrendjét, amit alkalmazva a legkevesebb nyersanyag veszteséget okozzuk. Ezt az állapotot megtalálhatjuk, ha előállítjuk a rendeléselemek összes permutációját, és kiválasztjuk közülük a legkisebb maradékot adót. Erről az állapotról csak akkor tudhatjuk biztosan, hogy a legjobb, ha az összes többit is ismerjük. Ezen permutációk előállítása és vizsgálata azonban már nem túl nagy elemszámnál is irreálisan időigényes, a feladat NP-nehéz.
Szükség van tehát olyan eljárásokra, amelyek más logikát követve képesek rövid idő alatt megtalálni az optimális, vagy közel optimális állapotokat. Ilyen algoritmus a meta-heurisztikus szimulált hűtés is, amit először Scott Kirkpatrick és Vlado Cerny írt le a 80-as évek elején. Az általuk javasolt hűtési algoritmus leállásakor nem biztos, hogy a maradék globális minimumát biztosító szabásmintát kapjuk meg, ezért további javításra lehet szükség.
A dolgozatban két, külön-külön vagy akár kombináltan is alkalmazható módszert mutatok be a hűtési algoritmus által előállított megoldás javítására. Az elsőként bemutatott eljárás a szimulált hűtési feladat eredményeként kapott szabásminta javítását célozza az elemek alkalmas átrendezésére támaszkodva. A második eljárás a rendszer entrópiájára támaszkodva keres további javítási lehetőségeket. A dolgozat végén összefoglalom és elemzem a különböző induló adathalmazokkal kapott eredményeket, a javító algoritmusok hatásfokát. 



